Nos Willermus abbas sancti Martini Eduensis omnibus tam presentibus quam futuris notum fieri volumus quod dilectus frater noster Hugo de Mossia, tunc temporis sancti Salvii prior, impetravit a nobis quod nos illi concederemus anniversarium suum in ecclesia nostra et in ecclesia S. Salvii in perpetuum faciendum. Sciendum namque est quod dictus prior emit molendinum de la Rochette, et pratum quod est subtus molendinum a domino Roberto de Castellione milite, et quoddam aliud pratum a domino Guillelmo de Contres quod adheret predicto prato. Nos itaque juste ipsius petitioni annuentes concessimus quod prior S. Salvii, quique sit ille, singulis annis persolvat pro predicto molendino et predictis pratis feria secunda post Ramos palmarum viginti solidos monete currentis in villa S. Salvii ad procurationem conventus nostri, et alios viginti solidos ad oblationes faciendas ipsa die celebraturis, ita sane quod cuilibet sacerdoti de supradictis viginti solidis duodecim nummi afferantur. Item concessimus illi quod ipsa die in prioratu S. Salvii habeant monachi ad procurationem decem solidos et alios decem ad oblationes missarum; ita quod omnia sicut superius dicta sunt eidem concessimus, statuentes ut in vita ipsius, in die qua predictum est, anniversarium pro antecessoribus suis singulis annis celebretur, et post obitum suum die obitus sui immutetur, precipientes districte sub pena excommunicationis quod hec omnia sigillorum nostrorum munimine roborata, ut superius dicta sunt, perpetuo observentur. Actum anno domini M CC XXX.